"Il-virus qed jinfirex mhux għax inbidel, imma għax mhux noqogħdu attenti" – Dr Chris Barbara
Imtella' Awwissu 15, 2020 - Aġġornata 15 Ta' Awwissu, 2020 7:18pm TVM tkellem mal-virologu Dr Chris Barbara li qal li f'Malta u anki madwar id-dinja, il-virus reġa' beda jinfirex mhux għax il-virus inbidel imma għax naqsu r-restrizzjonijiet. Dr Barbara wissa għall-kawtela u appella biex kulħadd ikun responsabbli t'għemilu inkella se jbatu dawk l-iktar vulnerabbli. Fil-bulettin mediku tal-awtoritajiet tas-saħħa rreġistrat l-ogħla numru ta' każijiet, 72 persuna f'madwar 5 xhur kemm ilu li feġġ il-Coronavirus f'Malta. Il-każijiet ġodda ħarġu minn rekord ieħor ta' testijiet li saru fl-aħħar sigħat li kienu jammontaw għal 2 435 swab test. Intqal ukoll li hemm xi każijiet pożittivi li ħarġu fl-aħħar sigħat huma marbuta ma' gruppi oħra magħrufa ta' nies infettati, iżda li d-dettalji għadhom qegħdin jinħadmu minħabba li għadu għaddej proċess ta' contact tracing. Għadaqstant nies li kienu f'kuntatt ma' każijiet pożittivi li ħarġu fl-aħħar 24 siegħa se jiġu kkuntattjati fil-ħin li ġej. Mistoqsi dwar il-qabża fil-każijiet u l-ammont rekord irreġistrat fl-aħħar sigħat, Dr Barbara qal li r-raġuni hija waħda, li n-nies mhumiex joqogħdu attenti. "Din issa dħalna fit-tieni mewġa tal-virus u tiġri għax daħlu nies minn barra fejn kien hemm infezzjoni, tħalltu mal-pubbliku u allura ma żammejniex il-viġilanza meta qabel konna kulħadd qiegħed attent". Dr Barbara qal li jħossu mħasseb li sal-lum għadu jara nies jiffullaw f'xulxin. "Inkun għaddej mit-triq u nara nies mhux fuq mejda, ħaġa sabiħa li jmur jiekol, tara siġġijiet qegħdin kważi mgħannqin flimkien dawn in-nies". Dr Barbara qal li jekk minkejja t-tagħrif u l-appelli kontinwi ta' kif nikkontrollaw il-virus, il-mikrobu se jkompli jinfirex jekk ma jittiħdux prekawzjonijiet min-nies. Esprima t-tħassib tiegħu għan-nies vulnerabbli fosthom l-anzjani u l-persuni b'diżabilità. Mistoqsi dwar dak li qed jiġri f'Malta hux rifless f'dak li qed iseħħ madwar id-dinja, Dr Barbara qal li l-Ġimgħa kellu laqgħa ma' virologi Ewropej f'dan ir-rigward."Kellna laqgħa mal-virologi tal-Unjoni Ewropea, il-virus baqa' l-istess, li ġara mhux minħabba l-virus, imma li aħna din id-darba il-virus ftaħnielu l-bieb u nfetta lil ħafna nies." Dr Barbara appella biex kif il-poplu qagħad kawt fix-xhur li għaddew u għalhekk bdew neżlin il-każijet, wieħed irid jibqa' attent, jaħsel idejh u l-iktar importanti jżomm id-distanza soċjali. Huwa b'dan il-mod biss, saħaq Dr Barbara li l-virus jista' jitwaqqaf. L-awtoritajiet tas-saħħa qalu li fl-aħħar sigħat fiequ wkoll għoxrin persuna oħra biex issa l-għadd ta' każijiet attivi huwa ta' 557. Minn Marzu lil hawn l-għadd totali ta' każi reġistrati qabeż l-1,300 li minnhom fiequ 782. 72 każ ġdid ta' Covid-19, ifiqu 20 persuna